b'\n_START_ARTICLE_\nObzorje\n_START_PARAGRAPH_\nObz\xc3\xb3rje (tudi horiz\xc3\xb3nt) je \xc4\x8drta, ki se vidi s to\xc4\x8dke opazovali\xc5\xa1\xc4\x8da in, ki lo\xc4\x8di zemeljsko povr\xc5\xa1je od neba. Obzorje je velik krog na prese\xc4\x8di\xc5\xa1\xc4\x8du vodoravne ravnine opazovali\xc5\xa1\xc4\x8da in nebesne krogle. Beseda horizont izhaja iz gr\xc5\xa1ke besede orizein, kar pomeni omejiti, oziroma \xce\xbf\xcf\x81\xce\xaf\xce\xb6\xce\xbf\xce\xbd\xcf\x84\xce\xb1\xcf\x82: orizonios, omejevalen. Obzorje deli vse smeri, ki jih lahko opazovalec na Zemlji vidi, v dva razreda: tiste, ki presekajo Zemljo, in tiste, ki ne. Velikokrat pravo obzorje zastirajo drevesa, zgradbe, gore in podobno. Tak\xc5\xa1no prese\xc4\x8di\xc5\xa1\xc4\x8de se imenuje vidno obzorje ali naravno obzorje._NEWLINE_Pola obzorja sta nadglavi\xc5\xa1\xc4\x8de (zenit) in podno\xc5\xbei\xc5\xa1\xc4\x8de (nadir). Nadglavi\xc5\xa1\xc4\x8de je to\xc4\x8dka navpi\xc4\x8dno nad opazovali\xc5\xa1\xc4\x8dem, podno\xc5\xbei\xc5\xa1\xc4\x8de pa je na nasprotni strani nebesne krogle glede nanj._NEWLINE_V astrofiziki in kozmologiji se \xc4\x8drne luknje nahajajo v obmo\xc4\x8dju, ki se imenuje dogodkovno obzorje. Tudi vidno Vesolje ima verjetno svoje obzorje \xe2\x80\x93 kozmolo\xc5\xa1ko obzorje.'